इधर वोरा और उधर जोगी ने बघेल के खिलाफ खोला मोर्चा
भिलाई महापौर निर्मला यादव सहित 9 नेताओं को कांग्रेस से निष्कासित करने के प्रदेश नेतृत्व के फैसले पर दिल्ली से लेकर रायपुर तक प्रतिक्रिया हो रही है। पूर्व मुख्यमंत्री अजीत जोगी और दिल्ली में राष्ट्रीय कोषाध्यक्ष माेतीलाल वोरा पीसीसी अध्यक्ष भूपेश बघेल के खिलाफ मोर्चा खोलते नजर आ रहे हैं। वोरा ने जहां प्रदेश प्रभारी बीके हरिप्रसाद से पूरे मामले में स्पष्टीकरण मांग लिया है वहीं रायपुर में जोगी ने मामले को पार्टी फोरम में उठाने का ऐलान कर दिया है। अपने रुख पर कायम बघेल ने कहा कि जिन भी लोगों पर कार्रवाई हुई है वे पार्टी के खिलाफ काम कर रहे थे।
सोमवार को भिलाई में वोटिंग खत्म होने के तत्काल बाद 9 लोगों को कांग्रेस पार्टी से 6 साल के लिए निष्कासित करने के मामले ने मंगलवार को तूल पकड़ लिया है। कोषाध्यक्ष मोतीलाल वोरा ने कहा है कि उन्होंने प्रदेश प्रभारी बीके हरिप्रसाद से पूरे मामले की जानकारी देने को कहा है। निष्कासित किए गए 9 में से 8 लोग मोतीलाल वोरा के करीबी माने जाते हैं। इनमें से एक नेता बृजमोहन सिंह को जोगी खेमे का माना जाता है। इसे गंभीरता से लेते हुए वोरा ने कहा है कि उन्होंने प्रदेश प्रभारी बीके हरिप्रसाद से पूरे मामले की जानकारी देने को कहा है। संगठन से जुड़े लोगों का कहना है कि सख्त कार्रवाई जरूरी थी और यही भूपेश बघेल ने किया है। ये लोग भीतरघात नहीं खुलाघात कर रहे थे। संगठन को खबर थी कि इन लोगों ने चुनाव के दौरान सत्ताधारियों के साथ लंबा लेनदेन तक किया है। अगले कुछ दिनों में पार्टी के खिलाफ काम करने वाले कुछ और लोगों के खिलाफ बड़ी कार्रवाई हो सकती है। इसमें विधायक व पूर्व विधायक तक के नाम शामिल है।
पूरे मामले की जानकारी लेकर पार्टी फोरम में चर्चा करूंगा : जोगी
पूर्व मुख्यमंत्री अजीत जोगी ने कहा है कि पूरे मामले में दो बातें कह सकता हूं, पहला ये सारे जवाबदार लोग हैं। लंबे समय से कांग्रेस की सेवा कर रहे हैं। हालांकि मैं खुद भिलाई नहीं गया इसलिए वहां की व्यक्तिगत तौर पर मुझको जानकारी नहीं है। इन लोगों पर क्या आरोप हैं, मुझे नहीं मालूम। मगर पूरे मामले पर मैं पार्टी फोरम में चर्चा जरूर करूंगा।
प्रत्याशियों ने शिकायत की थी, उसी आधार पर की गई कार्रवाई : बघेल
प्रदेश कांग्रेस अध्यक्ष भूपेश बघेल ने भास्कर से विशेष बातचीत में बताया कि जिन भी लोगों पर कार्रवाई हुई है, वे पार्टी के खिलाफ काम कर रहे थे। इसकी शिकायत खुद प्रत्याशियों ने उनसे की है। चुनाव में सबसे महत्वपूर्ण प्रत्याशी होता है। कई वार्ड के पार्षद और महापौर प्रत्याशी ने उनसे शिकायत की। उसके बाद ही मैंने कार्रवाई की।
जोगी ने कहा कि जिन्हें निकाला गया वे जवाबदार लोग
पार्टी के खिलाफ खुलकर काम कर रहे होंगे : सिंहदेव
नेता प्रतिपक्ष टीएस सिंहदेव ने बताया कि इतनी सख्त कार्रवाई हुई है, इसका सीधा मतलब है कि ये लोग खुलकर पार्टी के खिलाफ काम कर रहे थे। मेरी जानकारी के मुताबिक ये लोग पार्टी के खिलाफ मंच पर बैनर व पोस्टर तक लेकर काम कर रहे थे।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva